
Hoofstuk 1



			
Die uitbreiding van die kerk



			Vooruitgang

			Daar kom tye wanneer ’n mens wonder of die kerk regtig vooruitgang maak of nie. Daar is baie werksaamhede in die kerk en baie programme word afgehandel. Maar is die koninkryk van God regtig besig om vooruit te marsjeer of beweeg dit in sirkels?

			Soms sien ’n mens in ’n groot stad nuwe kerke wat ontspring. Dikwels word hierdie nuwe kerke die ding waaroor mense praat en dit lyk asof God regtig iets nuuts doen. Almal stroom kerk toe en dit lyk of almal van hierdie nuwe ding hou. Wanneer ’n mens nader ondersoek instel na hierdie nuwe bewegings, ontdek jy dikwels dat die nuwe gemeentes maar net opgemaak word deur mense wat van ’n ander kerk daar naby oorgeloop het.

			Die koninkryk van God is vol vleeslike Christene wat altyd vir iets nuuts en opwindends op die uitkyk is. Baie pastors raak opgewonde omdat hulle dink dat hulle kerke aan die groei is en dat daar ’n herlewing is. In werklikheid is daar baie min oorhoofse groei in die koninkryk van God. Mense is maar net aan die beweeg van die een kerk na ’n ander. Die koninkryk van God het nodig om in werklikheid vooruitgang te maak.

			Jare gelede het Europeërs sendelinge na Afrika en Asië gestuur. Deur hierdie daad van opoffering is hele volke verchristelik. Mense wat voorheen heidene was, het in Christus tot bekering gekom. Laat ons onsself nie mislei nie: daar is baie meer mense in die wêreld vandag. Daar is ook baie mense wat nie ’n effektiewe kerk of ’n pastor het nie. Daar is vandag ’n selfs groter behoefte aan werklike vooruitgang van die kerk in gebiede wat nog nie verchristelik is nie.

			Toe Europeërs twee eeue gelede sendelinge uitgestuur het, was daar maar een biljoen mense in die wêreld. Vandag, in die jaar 2004, is daar 6,1 biljoen mense in die wêreld. Die sekulêre wêreld kla altyd oor die verhouding tussen dokters en die bevolking. Is daar iemand wat kla oor die verhouding tussen pastors en die bevolking? Hoeveel evangeliste is daar in vergelyking met die miljoene mense wat vandag leef?

			Hoe om die koninkryk vooruitgang te laat maak

			Die koninkryk van God sal werklik vooruitgang maak wanneer ons Christus se bevel nakom. Jesus se laaste opdrag was om die wêreld in te gaan en dissipels te maak!

			En Jesus het nader gekom en met hulle gespreek en gesê: Aan My is gegee alle mag in die hemel en op aarde. Gaan dan heen, maak dissipels van al die nasies, en doop hulle in die Naam van die Vader en die Seun en die Heilige Gees; en leer hulle om alles te onderhou wat Ek julle beveel het. En kyk, Ek is met julle al die dae tot aan die voleinding van die wêreld. Amen.

			Matteus 28:18-20

			In hierdie Skrifgedeelte gee Jesus aan almal van ons die opdrag om “die Woord van God” aan mense te bring. Daar is geen manier waarop jy mense kan onderrig as jy hulle nie gereeld bymekaar bring nie.

			Wat die kerk werklik is

			’n Gereelde byeenkoms van Christene met die oog op onderrig word ’n “kerk” genoem. Met ander woorde: ons Here het aan ons opdrag gegee om die wêreld in te gaan om mense gereeld bymekaar te bring sodat ons die Woord aan hulle kan deurgee. Dit is God se werk om leerbare mense bymekaar te bring. God stel mense deur sy Gees daar wat na al die dele van die wêreld toe sal uitgaan om mense gereeld bymekaar te bring en die Woord aan hulle oor te dra.

			Hoe meer byeenkomste en groepe daar is, hoe meer word die groot opdrag uitgevoer. Hoe meer groepe onderrig ontvang, hoe meer word die groot opdrag uitgevoer. Hierdie groepe is die kerke wat deur gehoorsame diensknegte van die Here geplant word.

			Ons hou daarvan om mense te beïndruk

			Omdat die meeste pastors so bekommerd is oor wat mense dink, kan hulle ongelukkig nie die groot opdrag doeltreffend uitvoer nie. Ons wil graag een groot indrukwekkende byeenkoms hê sodat almal dit kan sien! Ons wil hê dat mense moet dink ons is groot! Op stuk van sake: hoe meer mense daar in ’n gemeente is, hoe belangriker kom die pastor voor.

			In die menigte van die volk lê die heerlikheid van die koning.

			Spreuke 14:28

			Daar is ’n behoefte om baie byeenkomste van mense op elke denkbare plek aan die gang te kry sodat die groot opdrag uitgevoer kan word. Die geweldige omvang van die wêreld en die verspreiding van mense vereis dat pastors en mense wegbeweeg van die een gemeente-kerk na veelvuldige byeenkomste op verskillende plekke. As ons werklik ernstig daaroor is om die Here te gehoorsaam, dan het ons geen keuse as om juis dit te doen nie.

			Leiers moet opgelei word. Pastors moet opgelei word. Werkers moet opgelei word. Die “superster”-mentaliteit van die kerk moet uit die weg geruim word. Hierdie superster-mentaliteit vra dat ons een groot pastor moet hê wat almal erken en aanprys.

			Ons word dikwels mislei om te dink dat die pastor met die grootste gemeente die grootste in die hemel gaan wees. Dit gaan nie gebeur nie. Die pastor wat die grootste in die hemel gaan wees, is die pastor wat die nederigste is en die meeste soos ’n kindjie optree.

			In daardie uur het die dissipels na Jesus gekom en gesê: Wie is tog die grootste in die koninkryk van die hemele? Toe roep Jesus ’n kindjie na Hom en laat hom in hulle midde staan en Hy sê: Voorwaar Ek sê vir julle, as julle nie verander en soos die kindertjies word nie, sal julle nooit in die koninkryk van die hemele ingaan nie! Elkeen dan wat homself verneder soos hierdie kindjie, hy is die grootste in die koninkryk van die hemele.

			Matteus 18:1-4

			Jesus het dit baie duidelik gemaak wie die grootste in die koninkryk gaan wees. Niemand kan sê hoe groot jou nederigheid is deur die grootte van jou gemeente in ag te neem nie. In werklikheid is pastors met klein gemeentes waarskynlik meer nederig (en daarom groter in die hemel) as pastors met groot gemeentes.

			Wat ons nodig het, is meer gemeentes, meer kerke en meer vrugte vir ons Meester. Laat ons kerke plant! “’n Kerk by elke deur en in elke taal” moet die doelwit van elke ware dienskneg van God wees. ’n Byeenkoms by elke lamppaal of onder elke boom sal die koninkryk werklik vooruitgang laat maak.

			Laat ons ophou om mense te probeer beïndruk. Laat ons ophou om ons bedienings te waardeer aan die hand van die groottes van ons gemeentes. Laat ons byeenkomste reël. Liewe kerkleiers, moenie na die eer van mense soek nie, maar na die eer (goedkeuring en onderskrywing) van God.

			Hoe kan julle glo wat van mekaar eer aanneem, en die eer wat van die enige God kom, soek julle nie?

			Johannes 5:44

			Is evangelisasie die vervulling                             van die groot opdrag?

			Evangelisasie en veldtogte is goed, omdat hulle die beginpunt van hierdie onderrig is. Evangeliste moet uitgaan. Maar is hulle werklik besig om die groot opdrag uit te voer? Ja en nee! JA, omdat hulle die proses aan die gang gesit het, en NEE, omdat die groot opdrag nie werklik uitgevoer kan word sonder die onderrig wat in gevestigde kerke plaasvind nie.

			Eenvoudig gestel: DIE GROOT OPDRAG IS EVANGELISASIE GEVOLG DEUR KERKPLANTING. Die kerke is die byeenkomste en die mense wat byeenkom word dan in die Woord onderrig.

			Plant kerke in onbereikte gebiede

			Allereers moet kerke geplant word waarheen die Here ons lei. Kerke moet in die stede en in die dorpe geplant word.

			Ek merk die behoefte dat kerke in onbereikte gebiede geplant word. Die meeste van ons konsentreer op gebiede waar dinge alreeds aan die werk is. Maar laat ek vir jou vertel, daar is baie onaangeraakte gebiede waarheen God ons roep. Die passie en die verbintenis om siele te wen en kerke te plant moet weer in die kerk na vore kom en ons moet ons jong manne hiervoor opoffer.

			Pastors moet daaroor bekommerd wees dat Islam groot dele van Afrika en die wêreld oorneem terwyl die kerk onbekommerd toekyk. Moslems is bereid om op te offer en gee nie om om na die mees afgeleë stede en dorpe van baie nasies toe te gaan nie.

			Intussen bly die Christene, wat die opdrag ontvang het om na die eindes van die aarde toe te gaan, net daar sit in die naaste en gerieflikste stede op aarde!

			Maar julle sal krag ontvang, nadat die Heilige Gees op julle gekom het: en julle sal my getuies wees in Jerusalem, en in die hele Judea, en in Samaria, en NA DIE NAASTE, GERIEFLIKSTE EN VOORSPOEDIGSTE STEDE VAN DIE WÊRELD! (In watter Bybel staan dit?)

			




Hoofstuk 2



			
Die ingesteldheid van kerkplanters



			Want hierdie gesindheid moet in julle wees …

			Filippense 2:5

			Christus het ’n ingesteldheid gehad wat gemaak het dat Hy die dinge gedoen het wat Hy gedoen het. Hierdie vers leer ons om op dieselfde manier te dink as wat Christus gedink het. Dit is wat die woorde “hierdie gesindheid moet in julle wees” beteken.

			Dit is net wanneer jou gedagtes op ’n sekere manier werk dat jy die wil van God in jou lewe werklikheid kan laat word.

			Ek skryf oor hoe jou verstand moet werk as jy ’n kerkplanter moet word. Sonder hierdie fondament sal niemand met hierdie baie moeilike taak van kerkplanting vordering maak nie.

			Die volgende hoofstukke wil jou basies leer oor die belangrikheid van die leerstelling van kerkplanting. Jy sal aangemoedig word en jou bediening sal geïnspireer word om betrokke te raak by die laaste groot apostoliese kerkplant-beweging.

			1.	Begryp dat God jou dade monitor.

			Liewe vriend, jou werk op aarde word gemonitor. God gaan van jou ’n antwoord vra met betrekking tot wat Hy in jou geplaas het. Hy gaan vra wat jy met sy gawes gedoen het. God gaan van jou die dinge aanvra wat Hy aanvanklik vir jou gegee het. Hy sal oor jou werke navraag doen!

			Dit is interessant dat in die sewe briewe wat aan die sewe kerke geskryf is, een frase oor en oor herhaal word – Ek ken jou werke. Watter werke is dit? Wat dit ook al is, dit moet baie belangrik vir elke kerk wees om hierdie werke op hulle plek te hê. Let op die volgende Skrifgedeeltes:

			Ek ken jou werke en jou arbeid en jou lydsaamheid, en dat jy slegte mense nie kan verdra nie; en dat jy dié op die proef gestel het wat sê dat hulle apostels is en dit nie is nie, en hulle leuenaars bevind het.

			Openbaring 2:2

			Ek ken jou werke en verdrukking en armoede­— maar jy is ryk — en die lastering van die wat sê dat hulle Jode is en dit nie is nie, maar ’n sinagoge van die Satan.

			Openbaring 2:9

			Ek ken jou werke en die plek waar jy woon, waar die troon van die Satan is. En jy hou vas aan my Naam en het die geloof in My nie verloën nie, selfs in die dae waarin Ántipas my getroue getuie was, wat gedood is by julle waar die Satan woon.

			Openbaring 2:13

			Ek ken jou werke en liefde en diens en geloof en jou lydsaamheid en jou werke, en dat die laaste meer is as die eerste.

			Openbaring 2:19

			En skryf aan die engel van die gemeente in Sardis: Dít sê Hy wat die sewe Geeste van God en die sewe sterre het: Ek ken jou werke, dat jy die naam het dat jy leef en jy is dood.

			Openbaring 3:1

			Ek ken jou werke. Kyk, Ek het voor jou ’n geopende deur gegee, en niemand kan dit sluit nie, want jy het min krag en jy het my woord bewaar en my Naam nie verloën nie.

			Openbaring 3:8

			God het nie gesê: “Ek ken julle huise en julle motors” nie. Hy het nie gesê: “Ek ken jou Mercedes Benz” nie. Hy het gesê: “Ek ken jou werke!” Hy het nie gesê: “Ek ken jou grade” nie. Hy het nie gesê: “Ek ken jou pa en jou ma” nie. Hy het gesê: “Ek ken jou werke!”

			2.	Kerkplanting is die sleutel om al die pad by God te wees.

			Want elkeen wat sy lewe wil red, sal dit verloor; maar elkeen wat sy lewe om My ontwil en om die evangelie ontwil verloor, hy sal dit red.

			Markus 8:35

			In 1985 het ek ’n besluit geneem om al die pad saam met God te gaan. Ek het pas ’n baie moeilike mediese eksamen afgelê. Na my mening het ek daardie eksamen net deurgeskraap. Toe ek nagedink het oor die moeite wat ek met die eksamen gedoen het, en die ekstra werk wat ek ingesit het, het ek in my hart gevoel dat dit alles nie die moeite werd was nie. Waarom moes ek so swaar kry vir ’n mediese beroep? Hoekom moet ek my lewe daaraan toewy?

			Ek het ’n eed geneem dat my prioriteit van daardie tyd af God se werk sou wees. Aanvanklik het ek gedink dat God die nommer een persoon in my lewe was. Ek was ’n baie ernstige Christen-leier, maar ek het nie besef dat God se werk nie my nommer een prioriteit was nie. Van daardie tyd af het ek vas besluit dat ek net een doelwit sou hê en dit was om God se werk te doen! Al die ander dinge het bysake geword. Dit was werklik ’n keerpunt in my lewe.

			Van toe af was my nommer een doelwit God en die bediening. Die mediese skool het sy regmatige plek as nommer twee of drie in my lewe ingeneem. Dit was waarskynlik die tyd toe ek na voltydse bediening toe oorbeweeg het.

			Dit is interessant om te meld dat ek, nadat ek daardie besluit geneem het, begin het om besonder goed te doen in die mediese skool. Ek het met onderskeiding geslaag en pryse gewen! Tot my verbasing het ek eerste in my klas gestaan. My hart was ver van my mediese ambisies af weg, en tog het ek mediese toekennings gekry. Is dit nie verbasend nie dat die dinge wat jy opgee, dieselfde dinge is wat God dan vir jou teruggee?

			Dit vra geloof om met God op pad te gaan. Die teenoorgestelde van wat ek verwag het, het gebeur. So is dit om met God te wandel. Hy wat sy lewe verloor, sal dit wen! Hy wat sy lewe wil bewaar, sal dit verloor. Daar sal nooit ’n tyd wees wanneer jy nie geloof nodig het nie. Ons sal altyd moet glo.

			Van daardie tyd af tot nou toe was ek ten volle by die bediening betrokke. Kort na daardie tyd het ek my eerste kerk geplant, waar ek nou nog pastor is. Sedertdien was ek betrokke by die plant van meer as vier honderd kerke. Ek het by geleentheid ’n verbond met God aangegaan dat ek ten minste een duisend kerke in Ghana alleen sou plant. Ek bid gedurig dat God my die genade sal gee om hierdie verbond na te kom. Ek doen alles wat moontlik is! Ek hou niks meer terug nie. Laat sy wil in my lewe geskied!

			In 1989 het ek as mediese dokter gekwalifiseer. Teen April 1990 het ek my huisdokterjaar voltooi. Al my mediese medestudente was op pad na vreemde lande toe. Dit was vir my baie duidelik dat die Here van my verwag om in Ghana te bly. Daar was net ’n paar mense in die kerk, maar ek het besluit om daar aan te bly. Ek het geweet dat ek myself aan ’n lewe van armoede verbind het. Ek het met my vrou gepraat en sy het saamgestem. Sy het my in elke opsig ondersteun. Ek het geweet dat ek nooit ’n huis of enigiets soortgelyks sou besit nie. Ek het dit net geweet. En tog het ek gesê: “Here, ek het U lief met my hele hart, ek sal dit doen. Ek vertrou myself aan U toe.”

			Baie jare het verbygegaan en dit was alles die moeite werd. Hy het gesê: “Soek eers die koninkryk van God en sy geregtigheid en al hierdie dinge sal vir jou bygevoeg word.”

			Want elkeen wat sy lewe wil red, sal dit verloor; maar elkeen wat sy lewe om My ontwil verloor, hy sal dit red.

			Lukas 9:24

			3.	Daar word van jou verwag om sekere take af te handel solank jy op aarde is.

			Want uit genade is julle gered, deur die geloof, en dit nie uit julleself nie: dit is die gawe van God; nie uit die werke nie, sodat niemand mag roem nie. Want ons is sy maaksel, geskape in Christus Jesus tot goeie werke wat God voorberei het, sodat ons daarin kan wandel.

			Efesiërs 2:8-10

			God wil hê dat jy goeie werke moet doen. Dit is waarom jy in die eerste plek lewe. Moenie ’n fout maak nie, die enigste rede waarom jy nog lewe, is om sekere goeie werke te doen.

			Ek was by geleentheid saam met ’n Engelse persoon wat vir my in sy huurmotor ’n geleentheid gegee het. Ek het vir hom gevra of hy in God glo. Hy het geantwoord dat hy nie in God glo nie en dat hy verwonderd was omdat ek in sulke dinge glo.

			Ek het vir hom vertel dat ek wel in God glo. Toe vra hy of ek in die hemel en die hel glo. Ek antwoord toe: “Ja, sekerlik.”

			Hy vra toe: “Glo jy dat die hemel ’n goeie plek is?”

			Ek antwoord: “Die hemel is ’n wonderlike plek en ons sien almal uit na die dag wanneer ons daar sal wees.”

			Hy gaan toe voort: “Dink jy dat die lewe in die hemel beter sal wees as die lewe op aarde?”

			“Ek is seker dit sal wees,” was my antwoord.

			Toe stel hy ’n vraag wat ek nog nooit vergeet het nie.

			Hy het gesê: “As die hemel regtig beter is as hierdie aarde, waarom pleeg julle nie maar almal net selfmoord en gaan reguit hemel toe nie?”

			Voordat ek daardie vraag kon beantwoord, het ons by ons bestemming aangekom en ek moes uitklim. Die res van die dag het ek oor die vraag nagedink wat hierdie man aan my gestel het. Dit het heeltemal sin gemaak: Hoekom gaan ons nie dadelik hemel toe as dit dan so ’n wonderlike plek is nie?

			Maar God se Woord dui vir ons aan hoekom ons steeds op aarde is – ons is hier om goeie werke te doen. Ons is aangestel om sekere goeie werke op hierdie aarde te doen! Ons kan nie padgee voordat ons nie ons werk op aarde afgehandel het nie.

			Eendag het Kenneth Hagin ’n ervaring gehad waarin hy fisiek dood is. Terwyl sy gees uit sy liggaam opgestyg het, het hy ’n stem hoor sê: “Gaan terug, gaan terug, jy het nog nie jou werk op aarde klaargemaak nie.” Sy gees het na sy liggaam teruggekeer en hy het vir baie jare nog gelewe en die goeie werke voltooi wat God hom geroep het om te doen.

			Nog ’n rede waarom ons onsself nie doodmaak nie, is omdat dit ’n sonde is om jouself dood te maak. Dit is teen die wet en dit is teen God se wil.

			4.	Wysheid is om die hemel in gedagte te hou en bewus te wees van die ewigheid wat naderkom.

			Op ’n dag het een van my pastors na my kantoor toe gekom om tot siens te sê. Hy wou hê dat ek vir hom moet bid. Hy was as ’n sendeling op pad na ’n vreemde land. Toe hy langs my sit, het die Gees van die Here op my gekom en ek het onder salwing met hom gepraat. Ek het gesê: “Dink altyd soos ’n sterwende man en jy sal ’n wyse man wees. Dink aan jou spoedige aankoms in die hemel en jy sal wys wees.” Jy sien, as mense op hulle sterfbed lê, dink hulle anders as mense wat nie die werklikhede van hemel en hel in gedagte hou nie.

			Ek onthou dat ek met my vrou gepraat het. Ek het vir haar gevra: “Wat dink jy sal God vir my sê as ek in die hemel aankom?” Ek onthou nie wat sy my geantwoord het nie, maar daar is iets wat my die hele tyd pla. Is die hemel gelukkig met my? Is God tevrede met my? Wat sal Jesus vir my sê die dag wanneer ek Hom van aangesig tot aangesig sien?

			Ongelukkig dink die meeste van ons net oor aardse dinge – geld, motors, visums, mag, invloed en die verering van mense. Om op hierdie manier te dink is nie wys nie. As jy doodgaan sonder dat jy die Here se werke gedoen het, sal jy ’n dwaas wees op die dag van jou dood.

			Moenie mislei word nie. Jou tyd op aarde is beperk. Na vandag sal jy een dag minder van geleenthede hê. Die huise wat jy bou en die dinge wat jy verkry, het nie werklike waarde nie. Jesus het gesê: “Moenie dinge op aarde versamel nie.” Waarom het Hy dit gesê? Is Jesus daarteen om mooi dinge te hê? Natuurlik nie! Hy het die hoogste wysheid vir ons gegee – om te lewe met die ewigheid in gedagte en om in die opstanding te glo. Hoe meer ons van die ewigheid bewus raak, hoe wyser sal ons wees!

			Doen nou ’n sommetjie: Hoeveel meer jare sal jy op aarde lewe nadat jy hierdie boek gelees het? Vergelyk dit met die baie jare wat jy in die ewigheid sal deurbring.

			My vader het by geleentheid vir my gesê dat die manier waarop ek my eerste vyf en twintig jaar van my lewe deurbring, sou bepaal hoe ek die volgende vyf en veertig jaar van my lewe gaan bestee. Op die ouderdom van vyf en twintig was ek ’n mediese dokter en ’n pastor. My eerste vyf en twintig jaar het werklik die jare wat daarna gevolg het, beïnvloed.

			Ek het egter ’n stukkie nog hoër wysheid vir jou: die manier waarop jy jou sewentig jaar hier op aarde deurbring, sal bepaal hoe jy miljoene jare in die ewigheid gaan bestee.

			Moenie soos die ryk dwaas wees wat gedink het dat die lewe maar net ’n aardse lewe is nie. Hy het verskeie dinge beplan toe die Here vir hom gesê het: “Jou dwaas, vannag sal hulle jou siel van jou wegneem.” Daardie nag het die Here hom na die hemel opgeroep ten spyte van sy aardse planne. God ken die dag waarop Hy jou gaan oproep om rekenskap te gee. Kry jou werke gereed. “Ek ken jou werke!”

			5.	Jy is geskep om meer as ’n goeie persoon in die samelewing te wees.

			Ons is nie geskep sodat ons net “goeie” mense moet wees nie. Ons is geskep om bepaalde goeie werke te doen. Hierdie goeie werke is deur God bepaal en nie deur jou nie. Met ander woorde: God het reeds die werke bepaal wat jy veronderstel is om te doen. Niemand kan enigiets doen om God te beïndruk nie. Jou goedheid, jou moraliteit, jou opregtheid en jou volkomenheid sal God nie beïndruk nie. Om God te behaag is om te doen wat Hy gesê het jy moet doen.

			Nadat hulle van die boom van goed en kwaad geëet het, het die mense ’n obsessie gekry met wat hulle as “goed of kwaad” beskou. Om God te gehoorsaam is wat reg is om te doen. Om goeie dinge, moreel hoogstaande dinge en opregte dinge te doen, sal God nie noodwendig behaag nie.

			Toe Satan Jesus in die woestyn genader het, het hy sekere “goeie dinge” genoem wat Jesus kon doen. Jesus is gevra om God se krag te gebruik om klippe in brood te verander, maar Hy het nie.

			Hy is ook gevra om Homself met God se krag te beskerm, maar Hy het nie. Dit is alles “goeie dinge”, maar Jesus het dit nie gedoen nie. Hy het geweet dat dit die regte ding is om te doen om God te gehoorsaam. Die duiwel vra mense ook om “goeie dinge” te doen, maar daar is altyd ’n versteekte agenda. So gou as wat jy God se opdragte nalaat, is jy besig om sonde te doen selfs al mag jy by ’n “goeie ding” betrokke wees.

			Anomia

			Kom ek help jou met ’n definisie van sonde. Sonde is nie noodwendig iets boos nie. Dit mag jou verbaas om te weet dat ’n goeie ding, wat nie God se wil is nie, sonde kan wees. Soos ek vroeër gesê het, was daar baie goeie dinge wat Jesus eenvoudig nie sou doen nie.

			Jesus kon voortgegaan het en langer gelewe het, maar Hy het sy Vader se wil aanvaar om op ouderdom drie en dertig aan die kruis te sterf. Sou dit nie vir Jesus ’n goeie ding gewees het om oor die hele wêreld te reis en te preek totdat Hy tagtig jaar oud was nie? Daar was baie siek mense wat Jesus nie genees het nie. Hoekom het Jesus hulle nie genees nie? Was dit nie ’n goeie ding om die siekes te genees nie?

			Op hierdie punt het ons nodig om die kerndefinisie van sonde te verstaan. SONDE IS DIE VERWERPING VAN GOD SE WIL. SONDE IS DIE WEIERING OM GOD SE PLAN EN GOD SE WIL TE AANVAAR. Dit is die onderwerping van jou planne aan God se planne. Sonde is die vervanging van God se wysheid met jou wysheid!

			Dit is wat “anomia” beteken. “Anomia” is ’n Griekse woord. “Anomia” beteken om die wet, die wil en die weg van God te verwerp. Hoe tragies is dit dat ons dikwels dink dat ons beter as God weet.

			Elkeen wat die sonde doen, doen ook die wetteloosheid, want die sonde is wetteloosheid.

			1 Johannes 3:4

			Uit hierdie Skrifgedeelte sien ons dat die oortreding van die wet sonde is. Die woord “oortreding” is ’n vertaling van die Griekse woord “anomia”. Dit beteken “iemand wat teen die wet optree”.

			Vine se woordeboek verklaar dat hierdie vers die werklike betekenis van sonde weergee. Vine sê verder: “Hierdie definisie van sonde beskryf die wesenskenmerk daarvan as die verwerping van die wet of die wil van God en die vervanging daarvan met die wil van die self.”

			Ek onthou dat ek jare gelede vir God vertel het wat my planne is om Hom te dien. Ek het besluit dat ek in die sekulêre wêreld sal ingaan en ’n klomp geld sal verdien om God se werk te ondersteun. Ek het vir God vertel dat ek ’n hoë inkomste wil verdien en baie duisende dollar vir sy koninkryk sal bydra.

			Ek is nie die enigste een wat hierdie plan gehad het nie. Ek het tallose mense ontmoet wat soortgelyke ambisies nagejaag het. Dit is verbasend dat baie min, indien enige, van al hierdie mense werklik ’n groot som geld vir die koninkryk laat inkom. Ek is ’n voltydse pastor, en daarom weet ek wat mense doen. Die meeste van die ryk mense wat ek ken, maak nie ’n groot bydrae vir die koninkryk nie. Om die waarheid te sê: jy moet amper by hulle pleit om ’n paar van hulle goue geldstukke uit hulle sakke uit te haal.

			Mag ek maar eerlik met jou wees? Ek dink dat, as ek daardie plan uitgevoer het (wat my plan sou wees en nie God se plan nie), dan sou ek baie min geld vir die koninkryk gegee het. Ek dink ek sou pastors en kerke waarskynlik gekritiseer het oor die manier waarop hulle geld bestee. Wees genadig, Here!

			Jy sien, God weet meer as ons en toe Hy my na die voltydse bediening geroep het, het Hy geweet wat Hy doen. Ek onthou baie goed dat die Here aan die einde van 1990 vir my gevra het om alle ander werksaamhede te beëindig en ’n voltydse bedienaar te word. My plan sou gewees het om vir God ’n bietjie geld te gee om Hom stil te hou. Here, vergewe!

			Ek het niks geweet van my toekomstige bediening nie. Ek sou die bediening en die belonings waartoe Hy my geroep het, eenvoudig laat vaar het.

			Die waarde van die duim

			Ek het eendag ’n man ontmoet wie se duim in ’n fabrieksongeluk afgesny is. Hy het dit vir ’n klompie vriende gewys terwyl ek belangstellend toekyk. Hy het vertel wat gebeur het en ook gesê hoeveel vergoeding vir die duim aan hom uitbetaal is.

			Met gemengde gevoelens het hy verklaar dat agt duisend pond sterling vir die duim oorbetaal is. In daardie stadium het ek net een pond in my rekening gehad en ek het by myself gedink: “Wat ’n gelukkige man.”

			Jare later het die Here my aan hierdie man se duim herinner en my gevra om ’n sommetjie te maak:

			“As hierdie man agt duisend pond net vir sy duim ontvang het, hoeveel sou twee duime gekos het?”

			Ek het geantwoord: “Sestien duisend pond.”

			Toe vra Hy vir my: “Hoeveel sou vyf vingers gekos het?”

			Ek het gesê: “Here, omtrent veertig duisend pond.”

			Hy het voortgegaan: “Hoeveel sou tien vingers gekos het?”

			Ek het geantwoord: “Tagtig duisend pond.”

			Toe vra die Here vir my: “Hoeveel sou ’n arm kos?”

			Ek het geantwoord: “’n Klomp geld.”

			“Wat van ’n been, ’n nier, ’n hart en ’n brein?”

			“Ek is nie seker nie.”

			Ten laaste het Hy vir my gevra: “Hoeveel sou jou hele liggaam kos?”

			Ek het gesê: “Miljoene.”

			Die Here het vir my gewys dat, maak nie saak hoe baie geld ek vir die koninkryk bydra nie, dit nooit dieselfde waarde sou hê as wanneer ek my hele liggaam, gees en siel aan sy werk wy nie. Met my beperkte begrip het ek gedink dat die gees van baie geld net soveel waarde gehad het as om my hele self aan Hom te gee.

			6.	Die rede vir jou redding is goeie werke.

			Dikwels preek ons net oor geld en ons leer mense hoe om suksesvol te wees. En tog is ons redding vir ’n bepaalde doel. Die Bybel sê ons is deur genade en deur geloof gered. En dat dit nie van onsself af kom nie, dit is ’n gawe van God (Efesiërs 2:8). Ons is sy maaksel, geskep vir goeie werke wat God voorberei het wat ons as Christene moet doen (Efesiërs 2:10).

			Dit is hoekom ons nog lewe. Daar is goeie werke wat ons moet doen! Een van hierdie goeie werke is om kerke te plant. Ons moet na die dorpe en die stede gaan om te preek. God wil mense hê wat sy boodskap sal uitdra. God is op die uitkyk vir kerkplanters.

			Hierdie goeie werke is die rede waarom God vir ons in Hom ’n nuwe lewe gegee het. Dit is so dat ons vir Hom en vir sy oogmerke moet lewe. Jou werke is baie belangrik vir God. Dit is die rede vir ons verlossing. “Ek ken jou werke!”

			7.	As jy die werke doen, help dit jou om jou persoonlike probleme te oorkom.

			Wanneer mense preek en onderrig gee, beteken dit nie dat hulle nie probleme het nie. Wanneer ons die Woord van God bedien, word hierdie probleme kleiner.

			In plaas daarvan om op ons moeilikhede te fokus, moet ons ons oë opslaan na die Here van die oes en kyk na wat voor ons lê. Kom ons reik uit en bereik die kerklose mense van ons dag.

			God het nooit volmaakte mense gebruik wat geen probleme het nie. Noag het ’n drankprobleem gehad, maar God het hom gebruik. Abraham het ernstige huweliksprobleme gehad, maar God het hom gebruik. Ragab, die hoer, het morele probleme gehad, maar God het haar gebruik. Die feit dat God jou gebruik, beteken nie dat jy nie probleme van jou eie sal hê nie!

			Ons het “hierdie skat in erdekruike” (2 Korintiërs 4:7). God se heerlikheid en salwing is nie in hemelse houers wat vir engele bedoel is nie, maar in aardse kruike. Ek het altyd as bedienaar opgetree ten spyte van my persoonlike probleme. Daar was tye toe ek geldelike probleme gehad het, maar ek het die werk van God gedoen. Daar was tye toe ek huweliksprobleme gehad het, maar ek het die werk van God gedoen. Daar was tye toe ek siek was en operasies moes ondergaan, maar ek het nog altyd die werk van God gedoen.

			Mense kyk na my en neem aan dat ek nooit enige probleme gehad het nie. Miskien het ek selfs meer probleme as die gemiddelde persoon gehad. Maar as ek die werk van God doen, laat dit lyk asof ek geen probleme het nie.

			Maar ons het hierdie skat in erdekruike, sodat die voor­treflikheid van die krag van God mag wees en nie uit ons nie.

			2 Korintiërs 4:7

			Elke aardse kruik wat die Here gebruik, word geteister met persoonlike probleme. Hy tree as bedienaar op ten spyte hiervan en nie omdat sy lewe volmaak is nie. Die goeie nuus is dat, wanneer jy op die werk van God fokus, jou probleme kleiner word en die heerlikheid van die krag van God duidelik na vore kom.

			8.	Die krag van die kerk word gemeet aan sy vermoë om uit te stuur.

			Die krag van ’n kerk word tradisioneel gemeet aan sy aantal sitplekke. Hoe meer mense in die kerk kan sit, hoe groter reken mense dat die kerk is. En tog is die kerk van geboorte ’n sendende kerk. Stuur jou kerk mense uit? Pastors hou daarvan om hulle te beroem oor wie na hulle kerke toe kom. Hulle noem name en sê: “Die minister van die son, maan en sterre kom na my eerste diens toe. Die adjunk-minister van finansiële korrupsie is op my geldsake-komitee.” Pastors praat selde oor die mense wat hulle as sendelinge uitgestuur het. Kom ons kyk hoe die kerk in die Nuwe Testament opgetree het.

			En daar was in die plaaslike gemeente in Antiochíë sekere profete en leraars, naamlik Bárnabas en Símeon wat Niger genoem word, en Lúcius, die Cirenéër, en Manáen, wat saam met Herodes, die viervors, grootgeword het, en Saulus. En terwyl hulle besig was om die Here te dien en te vas, het die Heilige Gees gesê: Sonder nou Bárnabas en Saulus vir My af vir die werk waarvoor Ek hulle geroep het. So het hulle dan, deur die Heilige Gees uitgestuur, afgegaan na Seleúcië en daarvandaan weggevaar na Ciprus.

			Handelinge 13:1-2, 4

			9.	As jy die werke doen, help dit jou om die sleurgang van die lewe te oorkom.

			Daarom het ek die lewe gehaat, want die werk wat onder die son gedoen word, het my mishaag, omdat alles tevergeefs is en ’n gejaag na wind. En ek het gehaat al my arbeid wat ek onder die son met moeite verrig het, dat ek dit moet oorlaat aan ’n mens wat ná my sal kom. En wie weet of hy ’n wyse sal wees of ’n dwaas? Tog sal hy heers oor al my arbeid wat ek met moeite verrig en met wysheid verwerf het onder die son. Ook dit is dan tevergeefs. Daarom het ek my begewe om my hart aan wanhoop oor te gee vanweë al die arbeid wat ek met moeite verrig het onder die son.

			Prediker 2:17-20

			Een van die woorde wat Salomo dikwels gebruik het, was “tevergeefs”. Salomo het, nadat hy alles verwerf het, ontdek dat alles tevergeefs was. God het vir hom dinge gegee waaroor baie mense nie eers sou droom nie. Salomo het ontdek dat alles waardeloos en leeg was. Hy noem dit “alles tevergeefs”.

